Leeus se skrumskakel-spens propvol | Netwerk24
Deur Christo Buchner 18 Februarie 2020 06:46
Hulle speel eers teen die Waratahs in Sydney en dan teen die Rebels in Melbourne, voordat hulle Nieu-Seeland toe gaan om daar in Auckland teen die Blues en dan in Dunedin teen die Highlanders kragte te meet.
André Warner (nr. 9) en Morné van den Berg (links) is twee van die Leeu-skrumskakels wat vir hul oorsese toer oorweeg kan word. Foto: Gallo Images
Ivan van Rooyen, die Leeus se afrigter, sê hy gee sy spelers vandeesweek twee dae af, voordat daar weer Woensdag en Donderdag hard geswoeg gaan word voor hul vertrek.
“Ons het die luuksheid van tyd aan ons kant,” sê Van Rooyen.
“Ons kom al Sondag in Sydney aan voor die volgende week se wedstryd en sal genoeg tyd hê om te akklimatiseer.”
Twee jaar gelede het die Leeus slegs enkele dae voordat hulle teen die Waratahs gespeel het in Sydney aangekom, maar dit het uiteindelik in hul guns getel. Hulle het die tuisspan met 29-0 oorrompel.
Die Leeus kondig hul groep Donderdag aan.
Die skrumskakel, André Warner, wat in die openingswedstryd teen die Jaguares beseer is, het genoegsaam herstel om oorweeg te word.
Ons kom al Sondag in Sydney aan voor die volgende week se wedstryd en sal genoeg tyd hê om te akklimatiseer.
Ross Cronjé, die Leeus se Springbok-skrumskakel, is ook weer fiks en kan oorweeg word. Saam met Morné van den Berg en Dillon Smit, wat die twee skrumskakels in die groep teen die Stormers was, is daar dus vier nr. 9’s om uit te kies.
Jamba Ulenga (vleuel) en Tiaan Swanepoel (heelagter) het ook van beserings herstel en kan oorweeg word, terwyl Willem Alberts goed deur sy eerste verskyning van die seisoen teen die Stormers gekom het en gewys het hy is slaggereed vir die toer.
Die nuus oor Jaco Kriel is dat hy oor net meer as ’n maand sal kan speel en dus eers in die prentjie sal kom wanneer die Leeus van hul oorsese toer terugkeer.
Die Leeus, wat tot dusver net een van hul drie wedstryde gewen het, sal daarna mik om ten minste die helfte van hul vier wedstryde in Australasië suksesvol af te sluit.
Twee van die kragmetings wat hulle nou reeds verloor het, teen die Jaguares in Buenos Aires en die Stormers op Ellispark, is wedstryde wat hulle verlede jaar gewen het.
Meer oor: Johannesburg | Leeus | Superrugby-Reeks | Ivan Van Rooyen